Rowers slaan helder oordag op plaas toeArgieffoto: Reint Dykema ŉ Groep gewapende rowers het Donderdag helder oordag op ŉ plaas in die Ingogo-gebied, noord van Newcastle in KwaZulu-Natal, toegeslaan. Lt.kol. Thulani Zwane, woordvoerder van die polisie, het gesê die verdagtes het omstreeks 09:15 by die plaas in die Bothaspas-gebied aangekom. Volgens Zwane was die klaer en ŉ groep werkers besig met hul werk toe hulle deur die rowers gekonfronteer is. “Die verdagtes het vuurwapens te voorskyn gebring en lukraak begin skote afvuur. Een van die werkers is gewond,” het Zwane gesê. Volgens Zwane het die rowers in die klaer se huis ingegaan en ŉ kluis oopgebreek waaruit hulle ŉ onbevestigde bedrag geld geroof het. “Die verdagtes het in hul wegkommotor van die toneel gevlug. Die gewonde werker is daarna na ŉ hospitaal gehaas.” Zwane het gesê ŉ saak van huisroof word ondersoek. Niemand is nog in hegtenis geneem nie.